《题李伯时飞骑习射图》
宋代·王叔简

飞毬饮羽柳如截，马气横生人更杰。不作游观御宝津，骑战还更一当百。

天家行乐少人知，龙眠属从天上归。意象惨淡研精微，曹霸以来无此奇。

壮夫披图双泪垂，时危那得生致之。

作者简介：王叔简，字敬父，渠江（今四川广安）人。孝宗淳熙五年（一一七八）进士。十年，以太学录兼国史院编修官。十三年，通判潼川府。十六年，迁校书郎兼日历所编类圣政检讨官。光宗绍熙元年（一一九○），除秘书郎。二年，知洋州。事见《南宋馆阁续录》卷八、九。